b'\n_START_ARTICLE_\nZaposlovanje invalidov\n_START_PARAGRAPH_\nTemeljno na\xc4\x8delo demokrati\xc4\x8dne dru\xc5\xbebe je zagotoviti invalidom enake pravice in mo\xc5\xbenosti, da dobijo in tudi obdr\xc5\xbeijo zaposlitev po svoji izbiri ter glede na svoje sposobnosti. Osebe s posebnimi potrebami so ena najbolj ranljivih skupin na trgu dela, ki se pri zaposlovanju in razvoju poklicne kariere soo\xc4\x8dajo s \xc5\xa1e posebej velikimi te\xc5\xbeavami._NEWLINE_Zaposlitev predstavlja temelj socialne varnosti posameznika, delo pa omogo\xc4\x8da sredstva za pre\xc5\xbeivljanje, udejstvovanje v dru\xc5\xbebi in mo\xc5\xbenost samouresni\xc4\x8ditve. Brezposelnost tako ne povzro\xc4\x8da le materialnih te\xc5\xbeav, ampak tudi socialne in \xc4\x8dustvene pritiske na posameznika in na skupnost, v kateri ta \xc5\xbeivi._NEWLINE_Zaposlovanje invalidov v Sloveniji je stalen problem, saj je njihov polo\xc5\xbeaj na trgu dela \xc5\xa1e vedno precej neugoden. Dr\xc5\xbeava sku\xc5\xa1a z dolo\xc4\x8denimi ukrepi vzpodbujati zaposlovanje invalidov: tako s pravico do rehabilitacije, s prilagoditvijo delovnih mest za delo invalidov in s kvotnim sistemom.\n_START_SECTION_\nKvotni sistem\n_START_PARAGRAPH_\nK ve\xc4\x8djemu zaposlovanju invalidov, s tem pa posledi\xc4\x8dno pove\xc4\x8danju mo\xc5\xbenosti za njihovo zaposlitev, naj bi delodajalce motivirala tudi uvedba kvotnega sistema. Sredi leta 2004 je v Sloveniji za\xc4\x8del veljati Zakon o zaposlitveni rehabilitaciji in zaposlovanju invalidov (ZZRZI), ki ureja celovit sistem ukrepov za ustvarjanje in krepitev mo\xc5\xbenosti za enakovredno zaposlovanje invalidov ter tako pove\xc4\x8duje zaposljivost invalidov in vzpostavlja pogoje za njihovo enakovredno udele\xc5\xbebo na trgu dela z odstranjevanjem ovir in ustvarjanjem enakih mo\xc5\xbenosti. Kvotni sistem zaposlovanja invalidov, ki ga pozna ve\xc4\x8dina dr\xc5\xbeav \xc4\x8dlanic EU, je ukrep pozitivne diskriminacije in pomeni obveznost delodajalcev, da od skupnega \xc5\xa1tevila zaposlenih delavcev zaposlujejo tudi predpisani odstotek invalidov. Zakon ne zahteva le uvedbe kvotnega sistema kot obveznega zaposlovanja invalidov, ampak gradi na doseganju ravnote\xc5\xbeja med zaposlovanjem in socialno za\xc5\xa1\xc4\x8dito ter nagovarja delodajalce, da se ukvarjajo z invalidnostjo in zaposlovanjem invalidov._NEWLINE__NEWLINE_Kvota je lahko razli\xc4\x8dna, vendar ne more biti ni\xc5\xbeja od 2% in ne vi\xc5\xa1ja od 6% skupnega \xc5\xa1tevila zaposlenih delavcev ter velja za vse delodajalce, ki zaposlujejo najmanj 20 delavcev, ne velja pa za invalidska podjetja in zaposlitvene centre, saj je pri njih zaposlovanje invalidov urejeno druga\xc4\x8de. Delodajalci, ki ne dosegajo predpisane kvote, imajo mo\xc5\xbenost nadomestne izpolnitve kvote s sodelovanjem z zaposlitvenimi centri oziroma z invalidskimi podjetji.\n_START_SECTION_\nInvalidska podjetja\n_START_PARAGRAPH_\nInvalidska podjetja so podjetja, v katerih se usposabljajo in zaposlujejo invalidi, ki se zaradi svoje invalidnosti ne morejo zaposliti oziroma zadr\xc5\xbeati zaposlitve pri delodajalcih v obi\xc4\x8dajnem delovnem okolju, kjer jim ne morejo zagotoviti ustreznih delovnih mest. Invalidska podjetja predstavljajo pomembno mo\xc5\xbenost zaposlovanja invalidov v Republiki Sloveniji, saj zaposlujejo skoraj petino vseh zaposlenih invalidov na trgu dela, s tem pa zagotavljajo socialno varnost in socialno vklju\xc4\x8denost invalidov v dru\xc5\xbebo._NEWLINE__NEWLINE_V Republiki Sloveniji so se prve organizacije, namenjene zaposlovanju in usposabljanju invalidov, pojavile \xc5\xbee v poznih 50-tih letih prej\xc5\xa1njega stoletja, ko so v takratni Ljudski republiki Sloveniji za\xc4\x8dele delovati invalidske delavnice. Z Zakonom o usposabljanju in zaposlovanju invalidnih oseb iz leta 1976, so se invalidske delavnice definirale kot organizacije zdru\xc5\xbeenega dela, v katerih se usposabljajo in zaposlujejo tiste invalidne osebe, ki se glede na svojo invalidnost in preostalo delovno zmo\xc5\xbenost ter glede na svoje zdravstveno stanje ne morejo usposabljati in zaposliti pod enakimi pogoji kot druge invalidne osebe, z uveljavitvijo Zakona o podjetjih leta 1989 pa so se invalidske delavnice preoblikovale v invalidska podjetja._NEWLINE__NEWLINE_Zakon o podjetjih je bil leta 1993 nadome\xc5\xa1\xc4\x8den z Zakonom o gospodarskih dru\xc5\xbebah, ki je dolo\xc4\x8dal, da lahko invalidska podjetja delujejo kot dru\xc5\xbebe z omejeno odgovornostjo, delni\xc5\xa1ke dru\xc5\xbebe ali komanditne delni\xc5\xa1ke dru\xc5\xbebe, \xc4\x8de vse poslovno leto usposabljajo in zaposlujejo najmanj 40% invalidnih oseb od vseh zaposlenih v dru\xc5\xbebi. Hkrati morajo za status invalidskega podjetja predhodno dobiti soglasje Vlade Republike Slovenije._NEWLINE__NEWLINE_Z Zakonom o zaposlitveni rehabilitaciji in zaposlovanju invalidov iz leta 2004 je obvezna tudi zaposlitev najmanj enega strokovnega delavca, \xc4\x8de podjetje usposablja ali zaposluje ve\xc4\x8d kot tri invalide oziroma najmanj enega strokovnega delavca na vsakih 20 zaposlenih invalidov.\n_START_SECTION_\nZaposlitveni centri\n_START_PARAGRAPH_\nZaposlitveni centri zaposlujejo invalide izklju\xc4\x8dno na za\xc5\xa1\xc4\x8ditenih delovnih mestih, torej le invalide, za katere je z odlo\xc4\x8dbo Zavoda Republike Slovenije za zaposlovanje ugotovljeno, da so zaposljivi le v za\xc5\xa1\xc4\x8ditni zaposlitvi. Tako delovno okolje je prilagojeno sposobnostim invalida, ki ni zaposljiv na obi\xc4\x8dajnem delovnem mestu. Zakon o zaposlitveni rehabilitaciji in zaposlovanju invalidov dolo\xc4\x8da, da mora imeti zaposlitveni center najmanj 5 zaposlenih, zaposlovati pa mora tudi strokovne delavce in sodelavce.'